DBSA kap terug oor Prasa-berig | Netwerk24
Deur Sarel van der Walt 13 Augustus 2019 20:33
Die Ontwikkelingsbank van Suider-Afrika (DBSA) ontken ten sterkste hy het enige ooreenkoms met die Passasierspooragentskap (Prasa) om vir dié instelling infrastruktuurprojekte voor te stel en te bedryf.
Die DBSA sê geen geskrewe konsepvorm hieroor is boonop eens bespreek nie.
Dit volg nadat die Daily Maverick Maandag berig het dat dr. Nkosinathi Sishi, Prasa se waarnemende hoof, glo op die punt is om 'n ooreenkoms met die DBSA te onderteken, wat nie net alle wetgewing oor dié diens (Prasa) verontagsaam nie, maar Prasa ook blootstel aan ongemagtigde en onreëlmatige besteding.
Die Daily Maverick het berig Sishi het "eensydig en in die geheim" met die DBSA onderhandel wat dit vir dié bank moontlik sal maak om R400 miljoen te verdien om infrastruktuurprojekte vir Prasa voor te stel en te bedryf.
Die bank sê hy en Prasa het vergader, maar dit benadruk dat daar gaan ooreenkomste is nie.
Die DBSA het Dinsdagmiddag in 'n verklaring gesê hy het met "kommer kennis geneem" van die beweringe wat in die berig gemaak word. Hy verwerp die beweringe.
Prasa, sowel as die DBSA, is entiteite van die staat wat onderhewig is aan die Wet op Openbare Finansiële Bestuur.
Staatsentiteite soos dié is geregtig om diensleweringsooreenkomste met mekaar aan te gaan om projekte in werking te stel.
Die DBSA sê sy bevoegdheid as implementeringsagent word in die berig bevraagteken. "Die DBSA is 'n finansiële instelling vir ontwikkeling en 'n orgaan van die staat wat oor die hele infrastruktuur-waardeketting bedrywig is.
"Die DBSA het 'n sterk finansiële grondslag en 'n uitstekende naam danksy 'n onberispelike rekord van bestuurskontrole en -oorsig.
"Daar is geen plek vir korrupsie (in die bank) nie en om enigiets anders aan die hand te doen sonder behoorlike bewyse is onverantwoordelik," sê die DBSA in sy verklaring.